মহাকুম্ভে ভাইরাল মোনালিসাকে সুযোগ দেওয়া পরিচালক ধর্ষণে গ্রেফতার

ওয়েবডেস্ক: মহাকুম্ভে (Mahakumbh) ভাইরাল হয়েছিলেন ফুলের মালা বিক্রেতা মোনালিসা ভোঁসলে (Monalisa Bhonsle)। তাঁর টানা টানা চোখ কাঁপুনি ধরিয়েছিল। সোশ্যাল মিডিয়ায় ঝড় তুলেছিলেন মোনালিসা। তা দেখে মোনালিসাকে সিনেমায় সুযোগ দেওয়ার কথা জানিয়েছিলেন পরিচালক সনোজ কুমার মিশ্র (Sanoj Kumar Mishra)। দ্য ডায়রি অফ ২০২৫-এ মোনালিসাকে অভিনয়ের সুযোগ দেবেন বলে জানিয়েছিলেন। তিনি মোনালিসার সঙ্গে দেখাও করেন। তাঁকে প্রশিক্ষণও দিতে শুরু করেছিলেন বলে চাউর হয়েছে। সেই পরিচালককে ধর্ষণের অভিযোগে গ্রেফতার করল দিল্লি পুলিস। নবি করিম থানার পুলিস সোমবার তাঁকে গ্রেফতার করেছে। এদিন দিল্লি হাইকোর্টে তাঁর জামিনের আবেদন খারিজ হয়। ঝাঁসির এক তরুণীকে সিনেমায় নায়িকা হওয়ার প্রতিশ্রুতি দিয়ে ধর্ষণের অভিযোগ তাঁর বিরুদ্ধে। ঘটনাটি ২০২১ সালের।

ওই তরুণীর অভিযোগ, তিনি ২০২০ সালে সনোজ মিশ্রের সঙ্গে প্রথম দেখা করেন। টিকটক ও ইনস্টাগ্রামের মাধ্যমে তাঁদের পরিচয় হয়। তখন তিনি ঝাঁসিতে থাকতেন। একটি রিসর্টে নিয়ে গিয়ে তাঁকে মাদক খাইয়ে ধর্ষণ করা হয় বলে অভিযোগ। তাঁর আপত্তিকর ভিডিও ওই পরিচালক তুলে রাখেন বলে অভিযোগ। এরপর তাঁকে ক্রমাগত হমকি দেওয়া হয়।